એ વાત વિચારવા મજબૂર કરી દે છે કે, આખરે ચર્ચને નરેન્દ્ર મોદી અને ભારતીય જનતા પાર્ટીની સરકાર સામે એવો તે કયો વાંધો છે કે, પાદરીઓ દ્વારા છેલ્લા કેટલાક સમયથી રાજનૈતિક પત્રાચાર શરૂ થઈ ગયો છે. ઈસાઈ સંપ્રદાયના સૌથી મહત્ત્વના અને મોટા સ્થાને આરૂઢ આર્કબિશપ ભાજપ સરકાર વિરુદ્ધ ખુલ્લેઆમ દુષ્પ્રચાર કરી રહ્યા છે. સૌપ્રથમ ગુજરાતની વિધાનસભાની ચૂંટણીઓ વખતે ગાંધીનગરના આર્કબિશપ થોમસ મેકવાને ચિઠ્ઠી લખીને ઈસાઈ સમાજને અપીલ કરી હતી કે તેઓ રાષ્ટ્રવાદી તાકાતોને હરાવવા માટે મતદાન કરે. ત્યારબાદ મેઘાલય, નાગાલેન્ડ અને ત્રિપુરામાં પણ ભાજપને સત્તામાં આવતા અટકાવવા માટે આ ચર્ચ લોબી સક્રિય બની હતી. કર્ણાટકમાં પણ ચર્ચ લોબીએ આ જ ખેલ ખેલ્યો હતો. હવે દિલ્હીના આર્કબિશપ અનિલ કાઉટોએ રાજધાનીનાં તમામ ચર્ચના પાદરીઓને પત્ર લખી આદેશ આપ્યો છે કે, પોતાના દેશ અને તેના નેતાઓ માટે સતત પ્રાર્થના કરતા રહેવી એ આપણી પરંપરા છે, પરંતુ જ્યારે આપણે સામાન્ય ચૂંટણી તરફ આગળ વધી રહ્યા છીએ ત્યારે આપણી પ્રાર્થનાઓ વધી જવી જોઈએ. આપણે ૨૦૧૯ તરફ નજર કરીએ તો ત્યારે આપણી પાસે નવી સરકાર હશે. માટે ચાલો, આપણે આપણા દેશની નવી સરકાર રચાય તે માટે પ્રાર્થના કરીએ.